Komisijos reglamentas (EB) Nr. 2870/2000
2000 m. gruodžio 19 d.
nustatantis spiritinių gėrimų analizės Bendrijos etaloninius metodus
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, apibūdinimo ir pateikimo taisykles [1], su pakeitimais, padarytais Austrijos, Suomijos ir Švedijos Stojimo aktu, ypač į jo 4 straipsnio 8 dalį,
kadangi:
(1) Reglamento (EEB) Nr. 1576/89 4 straipsnio 8 dalyje numatyta patvirtinti spiritinių gėrimų analizės metodus. Siekiant užtikrinti, kad būtų laikomasi Reglamento (EEB) Nr. 1576/89 ir 1990 m. balandžio 24 d. Komisijos reglamento (EEB) Nr. 1014/90, nustatančio išsamias spiritinių gėrimų apibrėžimo, apibūdinimo ir pateikimo įgyvendinimo taisykles [2], su paskutiniais pakeitimais, padarytais Reglamentu (EB) Nr. 2140/98 [3], turėtų būti taikomi etaloniniai metodai, kai atliekamas oficialus patikrinimas arba jei kyla ginčas.
(2) Kiek tai įmanoma, reikėtų priimti bendrai pripažintus metodus ir juos apibūdinti kaip Bendrijos analizės etaloninius metodus.
(3) Siekiant atsižvelgti į oficialiųjų laboratorijų mokslinę pažangą ir jų įrangos skirtumus, laboratorijos vadovo atsakomybe reikėtų leisti taikyti metodus, pagrįstus kitais, nei šio dokumento priede išdėstyti etaloniniai metodai, matavimo principais, jei tie metodai garantuoja tokius pačius rezultatus ir visų pirma atitinka 1985 m. gruodžio 20 d. Tarybos direktyvos 85/591/EEB dėl Bendrijos ėminių ėmimo ir analizės metodų įdiegimo tiriant žmonių vartojimui skirtus maisto produktus [4] priede išdėstytus kriterijus, ir jei galima įrodyti, kad gautų rezultatų tikslumas, pakartojamumas ir atkuriamumas atitinka rezultatų, gautų taikant šiame reglamente apibūdintus etaloninius metodus, tikslumo, pakartojamumo ir atkuriamumo ribines vertes. Turėtų būti leidžiama taikyti kitus analizės metodus, jei vykdoma ši sąlyga. Tačiau svarbu pabrėžti, kad kilus ginčui etaloninių metodų negalima keisti kitais metodais.
(4) Šiame reglamente numatytos priemonės atitinka Spiritinių gėrimų naudojimo komiteto nuomonę,
PRIĖMĖ ŠĮ REGLAMENTĄ:
1 straipsnis
Spiritinių gėrimų analizės Bendrijos etaloniniai metodai, kurie taikomi siekiant užtikrinti, kad būtų laikomasi Reglamento (EEB) Nr. 1576/89 ir Reglamento (EEB) Nr. 1014/90:
- vykdant oficialiąją kontrolę arba
- kilus ginčui,
yra nustatyti šio dokumento priede.
2 straipsnis
Nepaisant 1 straipsnio 1 įtraukos, laboratorijos vadovo atsakomybe leidžiama taikyti kitus analizės metodus, jei jų tikslumas (pakartojamumas ir atkuriamumas) atitinka priede pateiktų atitinkamų etaloninių analizės metodų tikslumą (pakartojamumą ir atkuriamumą).
3 straipsnis
Jei nėra patvirtintų Bendrijos analizės etaloninių metodų tam tikrame spiritiniame gėrime esančioms medžiagoms rasti ir jų kiekiui nustatyti, taikomi šie metodai:
a) analizės metodai, kurie yra patvirtinti taikant tarptautiniu mastu pripažintas metodikas ir kurie visų pirma atitinka Direktyvos 85/591/EEB priede išdėstytus kriterijus;
b) analizės metodai, kurie atitinka Tarptautinės standartizacijos organizacijos (ISO) rekomenduojamus standartus;
c) analizės metodai, kuriuos patvirtino ir paskelbė Tarptautinės vynuogių ir vyno organizacijos (OIV) Generalinė asamblėja;
d) jei nėra a, b arba c punktuose nurodytų metodų atsižvelgiant į tikslumą, pakartojamumą ir atkuriamumą:
- suinteresuotos valstybės narės patvirtintas analizės metodas,
- prireikus kitas tinkamas analizės metodas.
4 straipsnis
Šiame reglamente:
a) "pakartojamumo ribinė vertė": tai vertė, už kurią su 95 % tikimybe dviejų atskirų bandymų rezultatų, gautų tai pačiai tiriamajai medžiagai pakartojamumo sąlygomis (tas pats vykdytojas, ta pati aparatūra, ta pati laboratorija bei trumpas laiko intervalas), absoliutusis skirtumas yra mažesnis {ISO 3534-4};
b) "atkuriamumo ribinė vertė": tai vertė, už kurią su 95 % tikimybe dviejų atskirų bandymų rezultatų, gautų tai pačiai tiriamajai medžiagai atkuriamumo sąlygomis (skirtingi vykdytojai, skirtinga aparatūra ir skirtingos laboratorijos), absoliutusis skirtumas yra mažesnis {ISO 3534-1};
c) "tikslumas": bandymo rezultato ir patvirtintos etaloninės vertės artumas {ISO 3534-1}.
5 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. gruodžio 19 d.